|  |  |
| --- | --- |
| Тема | Синтаксис. Сүз һәм җөмлә. |
| Максат | 1. Алдагы сыйныфларда алган белем һәм күнекмәләргә нигезләнеп, сүз һәм җөмлә турында яңа мәгълүмат белән таныштыру.  2. Укучыларның мөстәкыйль үзләштерерлек күнекмәләр булдыру.  3. Әйтәсе сүзләргә карата ихтирам хисе һәм игътибарлылык тәрбияләүне дәвам итү. |
| Төп төшенчәләр | Грамматика, морфология, синтаксис, сүз, җөмлә, сөйләм. |
| Төп ресурслар | Презентация, видеодәрес, китап һәм китап укучы бала рәсеме, карточкалар. |
| Өстәмә ресурслар | <https://tatar.org.ru/_educ/virt-gimn/books/2tatcyr/04.html>  (әлеге чыганакны рефлексия өлешендә файдаланырга мөмкин) |
| **Дәрес барышы** | |
| I этап.  Оештыру, мотивация | Уңай психологик халәт тудыру.  *Видеодәрес*  -Укучылар, сезгә ике рәсем тәкъдим ителә, бу рәсемнәрне үзара чагыштырыгыз. Аларның уртак һәм аермалы якларын әйтеп карагыз әле. Рәсем астына нинди исемнәр куяр идегез? *(Җаваплар тыңлана).*  -Әйе, беренче рәсем астына - **китап**, икенчесенә - **Азат китап укый** дигән җөмлә язып булыр иде.  *Нәтиҗә чыгарыла.*  - Димәк, без бүген сезнең белән сүз һәм җөмлә турында сөйләшербез. |
| II этап. Уку мәсьәләсен чишү | **1. “Кем җитез?” уены.**  Бирелгән сүзләргә мөмкин кадәр күбрәк сүзләр өстәп, җөмләләр төзибез. Кем җитез? (Берәр сүз сайлыйбыз).  **Көз. Апа. Яшел. Бакча. Шәһәр. Йөзә.**  **Үрнәк:** Көз. Көз җитте. Алтын көз җитте. Матур алтын көз җитте.  2. Белемнәрне тикшерү (карточкалар белән эш – 3 вариантта, сайлап алу).  А). Җөмләләрнең чикләрен табып, текстны күчереп языгыз.  **Мәктәп бакчасында**  Без яз көне мәктәп бакчасына яшелчәләр утырттык җәй көне аларга су сиптек көз җитте кишер суган чөгендер өлгерде  **Тикшерәбез:** Мәктәп бакчасында. Без яз көне мәктәп бакчасына яшелчәләр утырттык . Җәй көне аларга су сиптек. Көз җитте. Кишер, суган, чөгендер өлгерде.  Ә). Кирәкле сүзләрне сайлап, җөмләләрне күчереп языгыз.  **Мин җәй көне ... булдым. Без анда ... йөрдек. Елгада ... тоттык, ... коендык. Кичләрен ... булыштык.**  *(Сүзләр: балык, авылда, урманга, су, әбиемә)*  **Тикшерәбез:** Мин җәй көне **авылда** булдым. Без анда **урманга** йөрдек. Елгада **балык** тоттык, **су** коендык. Кичләрен **әбиемә** булыштык.  Б). Сүзләрне үз урыннарына куеп күчереп языгыз.  **иде, көн, кояшлы. болытлар, чыкты, килеп. күк, күкрәде. яңгыр, башланды, яшенле. Һавада, салават, күренде, күпере.**  **Тикшерәбез:** Көн кояшлы иде. Болытлар килеп чыкты. Күк күкрәде. Яшенле яңгыр башланды. Һавада салават күпере күренде.  **Нәтиҗә чыгарабыз:**  Авазлардан - сүзләр, сүзләрдән - җөмлә, ә җөмләдән сөйләм оеша. Җөмлә төзү өчен сүзләрне бер-берсенә бәйләргә кирәк.  Түбәндәге текстны укыйбыз һәм сүзләрнең хикмәте турында уйланабыз.  **Сүзләр, сүзләр**  Сүзләр гаҗәеп сыйфатларга ия. Алар авыздан чыпчык булыпочып чыгалар да кире әйләнеп кайтмыйлар. Ләкин “Әйткән сүз-аткан ук” дисәләр дә, тормышта усал сүзләр – явызлык булып, ә изге, яхшы сүзләр игелек булып кире кайталар.  Сүзнең зур-зур хәрефләр белән диварларга яки капкаларга язып куела торганнары да, чит-ят күздән бик нык яшереп, йөрәк түрендә йөртә торганнары да була.  Әйе, серле дә, хикмәтле дә ул сүзләр...  - Ә сез, укучылар, нинди матур, хикмәтле сүзләр беләсез? (Кыска гына әңгәмә). |
| III этап. Рефлексия | Сез бүген нинди яңа белем үзләштердегез? Рефлексия. Үзбәя.  **Өй эше**  Бирелгән биремнәрнең берсен сайлап эшләргә.  1. Иң озын һәм иң кыска җөмләләргә икешәр мисал язып карагыз.  2. Сүз турында 5 мәкаль язарга.  3. “Сүзнең хикмәтле көче” турында 7-10 җөмләдән торган кыска хикәя төзергә. |